**Državni svet Republike Slovenije**

vabi na strokovni posvet

**SLOVENIJA STOJI NA CESTAH:**

**KAKŠNE BODO REŠITVE TEGA VEDNO BOLJ PEREČEGA PROBLEMA?**

***v ponedeljek, 22. januarja 2023, ob 9.00 uri***

***v dvorani Državnega sveta Republike Slovenije, Ljubljana, Šubičeva 4.***

Državni svet Republike Slovenije je kot stičišče raznolikih interesov primeren podij za razpravo in razmislek o trenutni prometni situaciji, s katero se v zadnjih letih srečujemo na slovenskih cestah. Še posebej skrbijo vedno večji in daljši časovni zastoji na slovenskem avtocestnem omrežju, predvsem na vpadnicah v Ljubljano, na ljubljanskem avtocestnem obroču ter na štajerskem, dolenjskem in primorskem avtocestnem kraku. Kljub temu, da so nekateri cestno-prometni strokovnjaki že pred več kot desetimi leti opozarjali, da je potrebno takoj pristopiti k pripravi državnih prostorskih načrtov za širitev slovenskega avtocestnega omrežja iz štiri v šestpasovnice, se to ni zgodilo. Ne Ministrstvo za infrastrukturo in ne bivše Ministrstvo za okolje in prostor na tem področju nista storila praktično nič. Če so vozniki na štajerskem avtocestnem kraku v prometnih konicah, ki danes pravzaprav trajajo že ves dan, pred desetimi leti na zastoje naleteli pri Domžalah, danes stojijo že pred vstopom na območje bivše cestninske postaje v Kompolju. Kolone so se torej v desetih letih podaljšale za več kot 15 km! To še posebej skrbi tisti del gospodarstva, ki posluje po principu »time to door« ter slovenski prevozniški in logistični sektor.

Žal se krepko zamuja s pripravo državnega prostorskega načrta za izgradnjo nove železniške povezave med Mariborom, Ljubljano in Koprom, ki bi bila namenjena javnemu potniškemu prometu in ki bi potnikom omogočila, da razdaljo med Mariborom in Ljubljano premagajo v 50 minutah, v istem času tudi razdaljo med Koprom in Ljubljano. Zaradi tega je trenutni javni potniški promet, ki med temi tremi za slovensko gospodarstvo izredno pomembnimi mesti še vedno poteka po več kot 160 let stari Franc-Jožefovi progi, iz vidika potovalnih navad Slovenk in Slovencev, popolnoma nekonkurenčen. Za konkurenčen javni potniški promet bo potrebno dograditi novo hitro železniško progo po novi trasi, ki bo omogočala potovanje vlakov s hitrostjo 150 km/h in več.

Državni svet RS je v zvezi z zgoraj navedenimi prometnimi problemi že v novembru 2017 (!) sklical strokovni posvet z naslovom **TRETJI PAS NA SLOVENSKIH AVTOCESTAH – NUJNOST TAKOJŠNJE IZGRADNJE ALI DOLGOROČNI PROJEKT**, na katerem so sodelujoči prometni strokovnjaki pristojne jasno opozorili, da je potrebno takoj pristopiti k pripravi državnih prostorskih načrtov in druge za izgradnjo potrebne projektne dokumentacije. Žal se v tem času ni zgodilo nič. Kje smo torej danes, po skoraj petnajstih letih od prvih opozoril prometne stroke glede prihajajočega prometnega kolapsa, v katerem smo se sedaj znašli? Ali pristojni sploh imajo v rokah kakšne rešitve za nastalo situacijo?

Na vsa ta vprašanja bomo poskušali najti odgovore na posvetu **SLOVENIJA STOJI NA CESTAH*: KAKŠNE BODO REŠITVE TEGA VEDNO BOLJ PEREČEGA PROBLEMA?***

Vljudno vabljeni!

Marko Lotrič

predsednik Državnega sveta

**PROGRAM**

9.00-9.30

**SPREJEM UDELEŽENCEV**

9.30-9.50

**POZDRAVNI NAGOVORI:**

**Marko LOTRIČ,** predsednik Državnega sveta

**Vesna NAHTIGAL,** generalna direktorica Gospodarske zbornice Slovenije

**Mitja GORENŠČEK,** izvršni direktor Gospodarske zbornice Slovenije in državni svetnik

**Danijel LAMPERGAR**, generalni direktor Obrtne zbornice Slovenije

9.50-12.10

**PREDSTAVITVE (vsaka max. 10 min)**

**Ministrstvo za infrastrukturo**

**Ministrstvo za naravne vire in prostor**

**Ministrstvo za okolje, podnebje in energijo**

**DARS d.d.**

**Slovenske železnice d.d.**

**Dr. Peter LIPAR, predstojnik Prometno-tehničnega inštituta FGG UL in član SSIG pri GZS**

**Dr. Maja Fošner, Fakulteta za logistiko UM**

**Andrej JAN, direktor PNZ d.o.o. Ljubljana**

**Peter PIŠEK, podpredsednik OZS in predsednik sekcije za promet pri OZS**

**Robert SEVER, direktor GZS – Združenja za promet**

**Mag. Slovenko HENIGMAN, direktor GZS – Združenja za svetovalni inženiring**

**Predstavniki gospodarstva (vsak max. 5 min)**

**Robert RAKAR, direktor GZS - Primorske gospodarske zbornice**

**Tomaž KORDIŠ, direktor GZS - Gospodarske zbornice Dolenjske in Bele Krajine**

**Jože BAŠKOVIČ, Nomago d.o.o.**

**Boštjan BRLEK, Luka Koper d.d.**

12.10-12.30

**ODMOR**

12.30-14.00

**OKROGLA MIZA**

**Sodelujejo:**

**Ministrstvo za infrastrukturo**

**Ministrstvo za okolje, podnebje in energijo**

**DARS d.d.**

**Dr. Peter LIPAR, predstojnik Prometno-tehničnega inštituta FGG UL in član SSIG pri GZS**

**Andrej JAN, direktor PNZ d.o.o. Ljubljana**

**Mag. Jure KOSTANJŠEK, generalni sekretar AMZS**

**Peter PIŠEK, podpredsednik OZS in predsednik sekcije za promet pri OZS**

**Mag. Gregor FICKO, direktor GZS – Zbornice gradbeništva in industrije gradbenega materiala**

14.00-14.15

**RAZPRAVA IN PREDSTAVITEV ZAKLJUČKOV**

**Posvet in okroglo mizo bo povezoval novinar in publicist Slavko BOBOVNIK.**